RÅDETS FØRSTEBEHANDLINGSHOLDNING (EU) Nr. 5/2012

med henblik på vedtagelse af Europa-Parlamentets og Rådets direktiv om ændring af direktiv 2000/75/EF for så vidt angår vaccination mod bluetongue

Vedtaget af Rådet den 15. december 2011

2012/C 46 E/02

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (1),

efter den almindelige lovgivningsprocedure (2), og

ud fra følgende betragtninger:

I de seneste år er »inaktiverede vacciner« mod bluetongue blevet disponible som et resultat af ny teknologi, og de udgør ikke en sådan risiko for uønsket lokal cirkulation af vaccinevirusset hos uvaccinerede dyr. Den omfattede brug af sådanne vacciner i forbindelse med vaccinationskampagnen i 2008 og 2009 har ført til en markant forbedring af sygdomssituationen. Det er nu bredt anerkendt, at vaccination med inaktiverede vacciner er det foretrukne redskab til bekæmpelse af bluetongue og forebyggelse af klinisk sygdom i Unionen.

For at sikre en bedre kontrol med spredningen af bluetonguevirus og mindske den byrde, som sygdommen udgør for landbrugssektoren, bør de eksisterende vaccinationsregler i direktiv 2000/75/EF ændres, så de tager højde for den seneste teknologiske udvikling vedrørende vaccinefremstilling.

Ændringerne i dette direktiv bør gøre vaccinationsreglerne mere fleksible og tage hensyn til, at der nu er inaktiverede vacciner, som også med et vellykket resultat kan anvendes uden for områder, der er omfattet af restriktioner for flytning af dyr, til rådighed.

Anvendelsen af levende svækkede vacciner bør dog ikke udelukkes, forudsat at man tager de fornødne forholdsregler, eftersom det under visse omstændigheder fortsat kan være nødvendigt at anvende dem, f.eks. når der er indslæbt en ny serotype bluetonguevirus, for hvilken der måske ikke er inaktiverede vacciner til rådighed.

VEDTAGET DETTE DIREKTIV:

Artikel 1

I direktiv 2000/75/EF foretages følgende ændringer:

Artikel 2

1. Medlemsstaterne vedtager og offentliggør senest den … (4) de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.

De anvender disse love og bestemmelser fra senest den … (5).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft dagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

(1) EUT C 132 af 3.5.2011, s. 92.

(2) Europa-Parlamentets holdning af 7.4.2011 (endnu ikke offentliggjort i EUT).

(3) EFT L 327 af 22.12.2000, s. 74.

(4) Seks måneder efter dette direktivs ikrafttræden.

(5) Seks måneder + 1 dag efter dette direktivs ikrafttræden.

RÅDETS BEGRUNDELSE

I. INDLEDNING

Kommissionen forelagde den 15. november 2010 Rådet et forslag til Rådets direktiv på grundlag af artikel 15 i Rådets direktiv 92/119/EØF (1). På baggrund af rådgivning fra Rådets Juridiske Tjeneste blev det afledte retsgrundlag for Kommissionens forslag ændret til artikel 43, stk. 2, i TEUF, hvilket indebærer anvendelse af den almindelige lovgivningsprocedure (2).

Europa-Parlamentet afgav udtalelse den 7. april 2011 (3).

Det Økonomiske og Sociale Udvalg vedtog sin udtalelse den 15. marts 2011 (4).

I overensstemmelse med artikel 294 i traktaten vedtog Rådet sin førstebehandlingsholdning den 15. december 2011.

II. FORMÅL

Direktivudkastet har til formål at ajourføre de gældende regler for vaccination mod bluetongue i direktiv 2000/75/EF ved at gøre dem mere fleksible. Bluetongue er en sygdom, der rammer drøvtyggere (f.eks. kvæg, får og geder), og den overføres af vektorinsekter, der spreder virus fra et dyr til et andet. Vaccination er det foretrukne redskab til bekæmpelse af bluetongue og forebyggelse af klinisk sygdom i EU. Anvendelsen af vacciner begrænses dog af de eksisterende regler i direktiv 2000/75/EF, som foreskriver, at vacciner kun må anvendes i områder, hvor sygdommen er forekommet, og som derfor er omfattet af restriktioner for flytning af dyr. Reglerne er baseret på erfaringer med de såkaldte »modificerede levende vacciner« eller »levende svækkede vacciner«, som var de eneste disponible vacciner, da direktivet blev vedtaget for ti år siden. Disse vacciner kan medføre uønsket cirkulation af vaccinevirusset hos uvaccinerede dyr i de områder, hvor vaccinen er blevet anvendt. De nye fleksible regler, der indføres ved direktivudkastet, er baseret på, at der nu er inaktiverede vacciner til rådighed, som også med et vellykket resultat kan anvendes uden for områder, der er omfattet af restriktioner for flytning af dyr.

III. ANALYSE AF RÅDETS HOLDNING

I Rådets holdning bekræftes de formål, Kommissionen har foreslået, og næsten alle Europa-Parlamentets førstebehandlingsændringer er indarbejdet.

Rådet er især enigt med Europa-Parlamentet i, at artikel 43, stk. 2, i TEUF er det korrekte retsgrundlag for dette direktiv. Dette er blevet bekræftet af Coreper (1. afdeling), der efter rådgivning fra Rådets Juridiske Tjeneste om ikke at anvende et afledt retsgrundlag i forbindelse med dette forslag på sit møde den 26. januar 2011 besluttede at foreslå Europa-Parlamentet, at medlovgiverne foretager en sådan ændring af retsgrundlaget, da Kommissionens tjenestegrene ikke var i stand til at forpligte sig til en hurtig genfremsættelse af forslaget med dette ændrede retsgrundlag (5).

Rådets holdning indfører kun ændringer til Europa-Parlamentets førstebehandlingsudtalelse på to områder:

1. Selv om alle andre krav i forslaget i forbindelse med meddelelse af nationale bestemmelser til Kommissionen er bevaret i Rådets holdning, udgår den særlige forpligtelse til at anvende sammenligningstabeller. Rådet mener, at dette er i overensstemmelse med konklusionen fra de horisontale forhandlinger mellem institutionerne vedrørende spørgsmålet om sammenligningstabeller, og noterer sig, at Kommissionens repræsentant har bekræftet, at hans institution ikke anser en sådan særlig forpligtelse for berettiget i forbindelse med dette direktiv.

2. Den anden ændring vedrører fristen for direktivets gennemførelse i national ret.

(1) Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (EFT L 62 af 15.3.1993, s. 69).

(2) Dok. 5498/11.

(3) P7_TA-PROV(2011)0147.

(4) NAT/512 - CESE 538/11.

(5) Dok. 5498/11 og 5499/11.